TITTEL - Vi skal arbeide hardt for alle som bor på Strinda.

INGRESS Trondheim henter inn over 500 millioner kroner årlig i eiendomsskatt. En helt nødvendig skatt for å sikre byens befolkning gode skoler og en bedre eldreomsorg, mener Rune Olsø.

TEKST OG FOTO Jan-Are Hansen

- Visste du at Arbeiderpartiets eneste statsminister fra Trøndelag, Johan Nygårdsvoll, faktisk var valgt inn på Stortinget fra Strinda valgkrets.
Det sier AP-veteranen, Rune Olsø (41), og smiler over kaffekoppen på Solsiden. Og han har grunn til å smile. Den seneste meningsmålingen viser en mandatfordeling på 44 mot 22 i favør Arbeiderpartiet og dets partnere i bystyret. Han tror imidlertid ikke på plankekjøring på valgdagen.
- Meningsmålinger er ikke valg, men vi har et godt utgangspunkt for fortsatt flertall, sier en offensiv Olsø til Bydelsavisa Strinda.
Han har vært aktivt bystyremedlem i over 20 år - blant annet som kommunalråd og leder for Aps bystyregruppe. 

Politikk forplanter seg
Kommunevalgene i 2003 og 2007 var en sammenhengende opptur de rødgrønne i Trondheim. Valgresultatet i 2011 var en tilbakegang, men hvis man skal tro på meningsmålingene i dag så kan sentrum-venstre alliansen med Ap i spissen, styrke seg betraktelig ved valget i september. 
- Jeg mener vi har fellesskapsfølelse i byen som ikke finnes mange andre steder i Norge. Vi liker ikke sosiale skjevheter. Vi ønsker å løse utfordringene i fellesskap. Det er en stor styrke i mine øyne, foreslår Olsø som en forklaring på hvorfor Trondheim, i motsetning til de fleste andre større byene, har vært en AP-bastion siden 2003.
Høyre-FrP regjeringen og samarbeidpartiene Venstre og KrF, har siden valgseieren i 2013 slett ikke fått gå minste motstands vei.
- Er det en forklaring på den politiske stemningen i Trondheim nå.
- Til en viss grad, ja. Det er klart det er forskjeller på kommunevalg og stortingsvalg, men etter min mening er det stadig flere som ser at politikken som regjeringspartiene fører er feilslått . De gjennomfører store skattekutt for de aller rikeste, angriper folks rettigheter i arbeidslivet og vil selge store norske skogs- og friluftsområder til utlandet. Og nå vil Høyre gjøre det samme i Trondheim, mener Olsø, som kjapt snakker seg valgkampvarm.

Billig politisk mynt
Etter Entra-saken som verserte i mediene i slutten av 2012 har det vært relativt politisk stille rundt Olsø. Bråket kom av at NRK påstod inhabilitet i styret da Olsø ble ansatt som ny toppsjef i det statseide eiendomsselskapet Entra. Olsø hadde da vært i toppledelsen i selskapet i 7 år. NRK ble i ettertid felt av Pressens Faglige Utvalg for sin framstilling av saken.
- Du hadde støtte av flertallet i Entra-styret, men valgte å trekke deg?
- Ja, det var en enkel vurdering. Jeg visste at påstandene som hadde blitt framsatt var usanne. Som toppsjef har du ansvar for mer enn deg selv. Du har ansvar for selskapet, for de ansatte og for kundene. Alle vet at selv en løgn kan skape mye bråk over lang tid, så jeg valgte å gå av for å gi de ansatte og kundene ro. Det var det beste for selskapet jeg hadde ansvaret for. Og etter syv år i toppledelsen i selskapet var det for så vidt greit med nye utfordringer.
- Mange forsøkte å slå politisk mynt på saken?
- Ja, enkelte på høyresiden var mer opptatt av billige politiske poeng enn av å forvalte eierskapet i selskapet på en skikkelig måte. Men så kom heldigvis sannheten frem etterhvert, og NRK var ikke den eneste som måtte be om unnskyldning, sier Olsø som de siste tre årene har arbeidet som partner i et Trondheimsbasert internasjonalt investeringsselskap.

Ikke beroliget
En av de skarpeste politiske skillelinjene i Trondheim har vært spørsmålet rundt eiendomsskatt eller ikke. Høyre har etter valget i 2011 gått inn for å frede denne. Olsø er  ikke beroliget av den grunn.
- Høyre har gang på gang foreslått kutt i eiendomsskatten. De foreslo kutt i budsjettet for i år, og nylig stemte de for et nytt kutt på 30 millioner. Ingen er spesielt glade i eiendomsskatten, men å kutte og fjerne eiendomsskatten i Trondheim betyr kutt i skoler, eldreomsorg i kommunale tjenester på en halv milliard kroner. Bare i Trondheim. Og Yngve Brox vet at flertallet i Trondheim velger bedre skoler og eldreomsorg foran høyresidens skattekutt, mener Olsø.
- Et spill for galleriet mener du?
- Absolutt. Høyre og Frps mål på sikt er å fjerne  eiendomsskatten. Det står i budsjettforslagene de legger frem. Realiteten er at disse inntektene er helt avgjørende for å sikre det offentlige tjenestetilbudet i Trondheim. Man kan ikke spare en halv milliard i Trondheim på å privatisere skolene og eldreomsorgen. De aller fleste velgere jeg møter mener at dette må fellesskapet ta ansvar for, hevder Olsø.

Åpen for diskusjon
Den største kritikken av eiendomsskatten er at den er usosial og rammer til dels svært urettferdig. Motstanderne har dratt fram sammenligninger der en enslig minstepensjonist i en enebolig må betale like mye eiendomsskatt som nabofamilien som kanskje har arvet huset sitt og har en samlet inntekt på godt over millionen.
- Du skjønner kritikken?
- Absolutt. Eiendomsskatten er ikke perfekt. Men det betyr ikke at vi dermed bør avskaffe den.
- Men dere er åpne for å justere? Man skal jo tross alt betale skatt etter evne i Norge.
- Vi er alltid åpne for å diskutere fornuftige justeringer. Men slike justeringer må ikke ramme skole og eldreomsorg, understreker Olsø.

- Vi er i alle fall på riktig vei
Det er ikke bare i spørsmålet om skattekutt at Olsø langer hardt ut mot opposisjonen i Trondheim.
- På sine 14 år bygget Høyre èn ny kommunal barnehage. Vi har bygget over 50 nye barnehager. Høyre etterlot seg 16 skoler som var i elendig forfattning. I dag er alle skolene i Trondheim helsemessig godkjent. Høyre la ned sykehjemsplasser. Vi har bygget netto 320 nye sykehjemsplasser, sier Olsø.
Men det koster. Dyrt. Trondheim ligger svært høyt i storbystatistikken hva angår kommunegjeld.
- Det er mange utfordringer i eldreomsorgen som må løses, men vi er i alle fall på riktig vei. Man kan mene hva man vil om oss i Arbeiderpartiet, men vi har handlekraft i motsetning til høyresiden. De roper høyt om alle feil og mangler, men har få løsninger, og enda mindre penger, fordi de alltid prioriterer skattekutt fremfor offentlige tjenester, mener han.

Sterke på Ranheim
- Hva med Strinda?
- Strinda er en del av byen som er i sterk vekst. Derfor bygger vi ny skole på Lade, nytt sykehjem og omsorgsboliger på Persaunet, og nye idrettshaller. Vi har også bevilget 45 millioner til nybygg på Berg skole, og Singsaker skole skal pusses opp, for å nevne noe.
- Etter 12 år med Ap-styre så er ikke alt bare rosenrødt. Hvilke deler av helse- og omsorgstjenesten sliter kommunen fremdeles med?
- Vi har brukt mange år og svært mye penger på å bygge nye sykehjem så alle som trenger det skal få en sykehjemsplass. Det var helt nødvendig. Nå må vi få opp grunnbemanningen på sykehjemmene, gjennom å ansette flere pleiere og helsefagarbeidere, samt utlyse flere heltidsstillinger for de som ønsker det, forklarer han.
Hva angår valgkretsene på Strinda så er det kun tre som ikke har AP-flertall (Singsaker, Møllenberg og Blussuvoll.) Ved valget i 2007 var Ap kun 0,4 prosent unna å ha rent flertall på Ranheim - en av de største valgkretsene i Trondheim.
- Ap har tradisjonelt hatt god oppslutning her på østsiden av elva. Det gjør oss ydmyke, og vi skal fortsette å arbeide hardt for alle som bor her, sier Olsø til Bydelsavisa Strinda.

Samarbeidspartnere
Gitt at det fremdeles blir flertall ved årets kommunevalg så vil alliansen mellom Ap, SV, Sp, MdG og KrF ha et solid flertall.
- KrF kom inn i 2011. Blir de sparket ut hvis Aps mandat blir sterkt nok?
- Slett ikke. Vi i Arbeiderpartiet ønsker oss en bred koalisjon. Jeg har bare gode ord å si om våre samarbeidspartnere.
-Har det alltid vært så enkelt?
- Nei, da vi startet i 2003 måtte Rita sitte i ett rom og forhandle med SV og MdG, og jeg måtte sitte i et annet rom og forhandle med Sp. De ville ikke snakke sammen. Men det gikk seg fort til, sier Olsø.
Dette trepartisamarbeidet ble langt på vei en mal for Stoltenberg og de rødgrønne i stortingsvalget to år etter i 2005. 
- Dere har jobbet tett sammen med KrF i Trondheim siden 2011. Er dette noe vi kan se nasjonalt etter neste stortingsvalg? 
- Mye tyder kanskje på det. Trondheim går i alle fall foran og viser at et tett og godt samarbeid godt kan inkludere KrF. Og vi viser at vi får til mye sammen. 
- Er det andre partier dere kunne tenke dere å samarbeide med i bystyret?
- Både Pensjonistpartiet og Venstre har varslet at de er åpne for å diskutere etter valget, avslutter Olsø.

BILDETEKST – Vi kan alltid diskutere justeringer i blant annet eiendomsskatten, men aldri skattekutt som fører til kutt for skolene og eldreomsorgen, understreker Rune Olsø (41).